Corak Bathik Lokcan

Corak Bathik Lokcan utawa Lok Chan (carakan: ꦕꦺꦴꦫꦏ꧀​ꦧꦛꦶꦏ꧀​ꦭꦺꦴꦏ꧀ꦕꦤ꧀) yaiku salah sawijiné corak bathik kang ana ing Bathik Lasem, Rembang, Jawa Tengah. Corak bathik iki kajupuk saka gegambaran Manuk Hong (Phoenix) kang dikréasikaké karo Manuk Walèt utawa Sriti. Ing Lasem corak bathik iki uga digandhèngaké karo corak latohan lan corak watu pecah kang minangka dadi corak lataré. Ing Cirebon, corak iki dadi corak kang digunakaké ing sajroning busana Jogèd Topèng Cirebonan.

Saliyané ana ing Lasem, corak bathik iki uga ana lan dadi titikané bathik kang asalé saka Tuban. Pancèn wajar menawa corak iki uga umum lan ana ing Tuban amarga Tuban lan Lasem iku papan kang isih cedhak lan padha-padha kutha pasisir lan olèh dedaya Kabudayan Cina lumantar tekané para prantonan Cina ing jaman kapungkur.

Kategori:WikiWastra